Document ID: /roh_data/filtered/fineweb-2-filterrobots_roh.jsonl.gz/62114

Grosser Rat
Cussegl grond
Gran Consiglio
La stad 2018 sin l'alp Stutz è stada marcada da differents eveniments gravants. Uschia hai dà durant la stad pliras midadas da la pastriglia. Tenor l'uffizi d'agricultura e da geoinfurmaziun (UAG) èn vegnids annunziads 61 cas da nursas stgarpadas da lufs. Tenor il fittadin da l'alp èn però gia crappadas almain 50 nursas da malsognas (ecthyma contagiosum) avant las attatgas dals lufs. Durant la stad èn nursas scappadas pliras giadas en la Val Stussavgia vischina ed han stuì vegnir chatschadas enavos dal paster da là. Suenter la stad ad alp èn stadas sparidas tenor il UAG var 80 nursas.
En cas da tals eveniments extrems da questa dimensiun fissi da spetgar ch'il UAG sco uffizi responsabel intervegnia ad ura, controlleschia dapli ed augmentia sia preschientscha sin l'alp. Ultra da quai fissi stà da spetgar che las autoritads avessan examinà ils eveniments en vista a la gronda polemica en las medias davart l'alp Stutz.
Sut quest aspect tschent jau las suandantas dumondas a la regenza:
1. Quantas nursas èn idas a perder ils ultims onns – dapi la renconuschientscha da l'alp Stutz sco alp pasturada permanentamain l'onn 2014 – durant mintga stad pervia da malsognas u accidents?
2. Vegn il UAG a garantir ch'i vegnan prendidas per l'alp Stutz – suenter ils eveniments da l'onn passà – quest onn mesiras efficazias per proteger la muntanera cun chauns da protecziun, cun pastgiras per la notg circumdadas d'ina saiv e cun ina pastriglia ch'è effectivamain permanentamain al lieu?
3. Quant aut è il total da las indemnisaziuns d'alpegiada e da las indemnisaziuns ecologicas ch'èn vegnidas pajadas la stad 2018 a tut las alps da nursas en il chantun Grischun?
4. Co vegni controllà da vart dal chantun, sche las cuntraprestaziuns correspundentas per las indemnisaziuns d'alpegiada pajadas èn effectivamain vegnidas furnidas da las persunas che mettan ad alp lur nursas?
5. Quant savens e da tgi vegnan controlladas las alps da nursas?
6. Vegnan verifitgads – cun emprovas da controlla – il dumber e la vegliadetgna da las nursas che vegnan inditgads mintgamai il di da referenza al UAG per calcular la contribuziun d'alpegiada?
7. Èsi previs d'endatar en il sistem d'infurmaziun geografica SIG las alps da nursas inclusiv las pastgiras circumdadas d'ina saiv?
Cuira, ils 12 da favrer 2019
Deplazes (Cuira), Atanes, Baselgia-Brunner, Cahenzli-Philipp, Caviezel (Cuira), Degiacomi, Della Cà, Felix, Gasser, Hofmann, Kappeler, Locher Benguerel, Müller (Favugn), Noi-Togni, Perl, Preisig, Rettich, Rutishauser, Schwärzel, Thöny, von Ballmoos, Wieland
Il dumandader repeta per part las dumondas ch'el ha fatg a chaschun da l'ura da dumonda en la sessiun da favrer 2019 concernent l'alp da nursas Stutz. Correspundentamain poi vegnir renvià a las respostas ch'èn vegnidas dadas là. Ultra da quai èn bleras dumondas davart la protecziun da muntaneras e davart las mesiras da defensiun pretendiblas gia vegnidas dadas en la sessiun d'avust 2017 a chaschun da las tractativas da la dumonda Crameri concernent il luf, la protecziun da muntaneras e la surpigliada dals custs. Perquai poi vegnir renvià a talas. Da las 774 nursas ch'èn vegnidas messas ad alp sin l'alp da Stutz han 80 mancà tar la stgargiada. A chaschun d'ina tschertga posteriura èn 23 vegnidas chattadas e manadas giu a val. Tut en tut 57 nursas n'èn betg returnadas.
Tar la dumonda 1: La regenza na po anc adina betg respunder questa dumonda perquai ch'el n'ha a disposiziun naginas datas davart malsognas e davart accidents; quellas e quels na ston betg vegnir annunziads. Da las 57 nursas che n'èn betg returnadas èn almain 48 vegnidas mazzadas la stad 2018 dal luf.
Tar la dumonda 2: L'administratur responsabel planisescha ensemen cun ils uffizis chantunals cumpetents, uffizi d'agricultura e da geoinfurmaziun (UAG), uffizi da chatscha e pestga (UCP) ed uffizi per la segirezza da victualias e per la sanadad d'animals (USVA), e cun l'incumbensà per la protecziun da muntaneras las mesiras per la stad ad alp vegninta. Dal rest n'èn mesiras per proteger las muntaneras betg ina premissa per ils pajaments directs (PD), ed il UAG na po decretar naginas ordinaziuns respectivas. In'obligaziun exista mo en quel reguard che quai po esser relevant per il dretg da la protecziun dals animals e ch'ina indemnisaziun per perditas d'animals vegn pajada mo, sche talas mesiras èn realisadas. Il chantun porscha a manaschis ina cussegliaziun concernent la protecziun da muntaneras, designescha las mesiras efficazias e pretendiblas areguard la defensiun ed areguard la protecziun da muntaneras e porscha sustegn per realisar talas. Dal rest n'èsi betg pretendibel da quests manaschis ch'els prendian ordavant mesiras da protecziun generalas e pauschalas.
Tar la dumonda 3: La stad 2018 èn vegnidas pajadas als 154 manaschis d'alpegiada (pastgiras da diever communabel ed alps) contribuziuns d'alpegiada da totalmain 2 524 142.– francs per alpegiar nursas. Las 154 alps han survegnì l'onn 2018 totalmain 1 643 988.30 francs contribuziuns da biodiversitad. Sin 96 dals 154 manaschis d'alpegiada èn vegnids alpegiads anc auters animals sper las nursas. Las contribuziuns d'alpegiada e da biodiversitad na bastan betg per cuvrir ils custs da gestiun resultants. A partir da 600 nursas po in'alp sa prestar ina pastriglia permanenta. Dals custs per la protecziun da muntaneras surpiglia la confederaziun ina part. Ils custs restants da questas mesiras da protecziun supplementaras e la lavur pli gronda che na dastga betg vegnir sutvalitada sto il manaschi d'alpegiada purtar sez. Chauns da protecziun chaschunan ultra da quai custs er ordaifer il temp d'alpegiada. Las contribuziuns da biodiversitad na servan betg ad indemnisar ils custs supplementars da mesiras per la protecziun da muntaneras.
Tar las dumondas 4 e 5: La categoria "cun pastur permanent" pretenda che la muntanera vegnia tgirada permanentamain, che las nursas vegnian tegnidas en secturs e ch'ellas vegnian manadas mintga di sin las pastgiras dal pastur cun ses chauns. Ils singuls secturs na dastgan betg esser occupads dapli che 2 emnas e na dastgan suenter betg pli vegnir pasculads durant 4 emnas. La pastriglia sto inscriver la pasculaziun en il schurnal da pasculaziun. En quest connex vala il princip da l'autodecleraziun. Sch'il servetsch da controlla controllescha, sche las prescripziuns dals PD èn observadas, vegn controllada la situaziun effectiva cun las inscripziuns en il schurnal da pasculaziun. Tenor prescripziun vegnan ils manaschis d'alpegiada controllads en il cas normal mintga 8 onns. Il medem mument vegnan er controlladas las pretensiuns da la protecziun dals animals. Sin basa da ristgas ed en cas che mancanzas èn sa mussadas vegnan fatgas controllas intermediaras.
Tar la dumonda 6: A chaschun da las controllas d'alpegiada vegn registrà il dumber da nursas alpegiadas a maun dals documents accumpagnants ed a maun da la glista d'animals. La rectificaziun dals animals ch'èn vegnids annunziads per ils PD vegn fatga suenter la controlla dal UAG. La controlla dal dumber d'animals è fitg difficila en spezial tar las muntaneras da nursas, perquai ch'il dumber e la vegliadetgna dals animals en muntaneras grondas pon vegnir verifitgads mo cun fitg blera lavur. En l'avegnir vegn la registraziun simplifitgada, perquai che tut las nursas e tut las chauras èn er registradas en la banca da datas davart il traffic d'animals a partir dal 1. da schaner 2020 e perquai ch'il lieu da dimora da tut ils animals sto vegnir annunzià permanentamain.
Tar la dumonda 7: Il UAG planisescha da registrar ils perimeters dals manaschis d'alpegiada en il sistem d'infurmaziun geografica (SIG). Sche las pastgiras circumdadas da las differentas categorias vegnan er digitalisadas per las alps da nursas en il rom da quest project è anc avert, perquai che la digitalisaziun da questas infurmaziuns chaschuna blera lavur e las resursas correspundentas n'èn betg avant maun en il UAG. Ultra da quai po la repartiziun da las pastgiras circumdadas midar dad onn ad onn.
18 d'avrigl 2019